Vrou kritiek ná masjien haar ‘insluk’ | Maroela Media
ŉ Vrou van Delmas in Mpumalanga is in ŉ kritieke toestand nadat haar arm in ’n vleisverwerkingsmasjien vasgevang en sy deur die masjien ingetrek is.
Chitra Bodasing, woordvoerder van ER24, het gesê paramedici is vroeg Donderdagoggend na die toneel by ŉ onderneming op die R50 ontbied. Die vrou, vermoedelik in haar 30’s, was besig om met die masjien te werk toe haar arm vasgevang geraak het in ŉ gedeelte van die masjien wat roteer.
“Met paramedici se aankoms op die toneel, is die vrou reeds in die kliniek van die onderneming opgeneem. Haar kollegas het haar glo uit die masjien gehaal,” het Bodasing gesê. “Sy het ernstige beserings aan haar arm, nek en kop opgedoen en was in ŉ kritieke toestand.”
Die vrou is per helikopter na ŉ hospitaal vervoer. Bodasing wou nie in hierdie stadium die naam van die onderneming bekendmaak nie.